D Griechi si  an dr Middelmeerruum gwohnt gsi und s Land, wo si us Gschichte vo Händler hai lehre kenne, mit siine Urwälder im Weschde und de leere Schdebbe im Oschde, mit em Räge im Summer und em Schnee im Winter isch ihne fremd und siini Iiwohner sin ene barbarisch vorcho. Es isch aber in groossem Mass dank de Römer, ass Europa zun erä kulturelle und hischdorische Eiheit worden isch. Si hai sich zwar ehnder für ä Middelmeerruum interessiert, aber au Weschd- und Südeuropa eroberet. Die afrikanische und asiatische Deil vom Römische Riich hai noch siim Zerfall sich kulturell vo Europa immer schdärker afo underscheide. Än Überräschd vom Römische Riich im Oschde isch Zypere, wo dr Lag noch zum Nööche Oschde, aber kulturell zum gröössere Deil zu Europa ghört. Au d Türkei und Nordafrika hai immer no Affinitäte mit Europa, au wenn si nid drzu ghöre.